
	Comisia pentru buget, finanţe şi bănci

	
	Bucureşti,        

Nr. 22/276/10.10.2012


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea art.253 și 267 din Codul Fiscal al României ,  cu care comisia noastră a fost sesizată în fond cu adresa Biroului Permanent nr.PL.x 371 din  24 septembrie 2012.
	PREŞEDINTE,

Eugen Nicolăescu

	Comisia pentru buget, finanţe şi bănci
	
	Bucureşti,    

Nr. 22/276/10.10.2012


RAPORT 
asupra propunerii legislative pentru completarea 

art.253 și 267 din Codul Fiscal al României

Cu adresa nr. Plx 371 din 24 septembrie  2012, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea art.253 şi 267 din Codul Fiscal al României.
Propunerea legislativă are ca obiect de reglementare modificarea Legii nr. 571/2003 privind Codul fiscal în sensul creării cadrului legal pentru  a nu mai fi posibilă tendinţa de subevaluare a clădirilor deţinute în proprietate de către persoanele juridice, în sensul scăderii valorii lor contabile şi implicit a impozitului pe clădiri datorat către stat, situaţie posibilă în reglementartea actuală deoarece faţă de impozitul pe clădiri datorat de contribuabili persoane fizice, în cazul persoanelor juridice acesta este calculat în funcţie de valoarea de înregistrare în contabilitate şi nu în baza unor valori impozabile reglementate prin Codul fiscal.
La întocmirea raportului s-au avut în vedere avizele Consiliului legislativ şi Comisiei juridice, de disciplină şi imunităţi.

Guvernul nu susţine adoptarea propunerii legislative.

Propunerea legislativă a fost respinsă de Senat, în şedinţa din 18 septembrie 2012, în calitate de primă Cameră sesizată.
Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor .

În raport de obiectul şi conţinutul său, propunerea legislativă face parte din categoria legilor ordinare.
La lucrările comisiei şi-au înregistrat prezenţa un număr de 32 deputaţi, din totalul de 32 de membri ai comisiei.

La dezbaterea propuneii legislative a participat în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Ion Ghizdeanu – secretar de stat în Ministerul Finanţelor Publice şi domnul Doru Dudaş – director  în cadrul aceluiaşi minister.
Raportul comisiei a fost adoptat cu unanimitatea de voturi a membrilor prezenţi la dezbatere. 

In urma dezbaterii , în şedinţa din data de 09.10.2012, comisia propune Plenului Camerei Deputaţilor respingerea propunerii legislative pentru completarea art.253 şi 267 din Codul Fiscal al României deoarece iniţiativa legislativă cuprinde prevederi care vizează activitatea autorităţilor administraţiei publice locale şi conform art. 8 din Legea administraţiei publice locale nr. 215/2001, înainte de adoptarea oricărei decizii, cu privire la soluţiile vizate de iniţiatori, trebuie consultate şi structurile asociative ale autorităţilor administraţiei publice locale.

	PREŞEDINTE,

Eugen Nicolăescu

	SECRETAR,

Nicolae Bud


Întocmit,

Consilier parlamentar Ene Giorgiana

